b'\n_START_ARTICLE_\nCele treisprezece motive\n_START_SECTION_\nPremis\xc4\x83\n_START_PARAGRAPH_\n\xc3\x8en primul sezon, adolescentul Clay Jensen se \xc3\xaentoarce de la \xc8\x99coal\xc4\x83 \xc8\x99i g\xc4\x83se\xc8\x99te o cutie misterioas\xc4\x83 pe prispa casei sale. \xc3\x8en\xc4\x83untru, el descoper\xc4\x83 \xc8\x99apte casete cu fa\xc8\x9b\xc4\x83 dubl\xc4\x83, \xc3\xaenregistrate de Hannah Baker, colega \xc8\x99i dragostea sa ne\xc3\xaemp\xc4\x83rt\xc4\x83\xc8\x99it\xc4\x83, care s-a sinucis cu dou\xc4\x83 s\xc4\x83pt\xc4\x83m\xc3\xa2ni \xc3\xaen urm\xc4\x83. Pe casete, Hannah dezv\xc4\x83luie un jurnal audio emo\xc8\x9bional, detali\xc3\xa2nd cele 13 motive pentru care ea a ales s\xc4\x83-\xc8\x99i \xc3\xaencheie via\xc8\x9ba. Instruc\xc8\x9biunile ei sunt clare: fiecare persoan\xc4\x83 care prime\xc8\x99te cutia este unul dintre motivele pentru care ea s-a sinucis \xc8\x99i dup\xc4\x83 ce fiecare persoan\xc4\x83 a terminat de ascultat fiecare caset\xc4\x83, ei trebuie s\xc4\x83 dea mai departe cutia urm\xc4\x83toarei persoane. Dac\xc4\x83 vreo persoan\xc4\x83 nu respect\xc4\x83 acest lucru, un set separat de casete va fi lansat public. Fiecare caset\xc4\x83 este adresat\xc4\x83 unei anumite persoane din liceul la care ea frecventeaz\xc4\x83 \xc8\x99i relateaz\xc4\x83 implicarea lor \xc3\xaen suicidul ei ulterior._NEWLINE_\xc3\x8en al doilea sezon, la c\xc3\xa2teva luni dup\xc4\x83 suicidul Hannei, Clay, celelalte persoane men\xc8\x9bionate pe casete, prieteni apropia\xc8\x9bi \xc8\x99i membrii de familie ai Hannei devin parte a unui proces civil \xc3\xaentre p\xc4\x83rin\xc8\x9bii Hannei \xc8\x99i Liceul Liberty. Acuz\xc3\xa2nd neglijen\xc8\x9b\xc4\x83 din partea \xc8\x99colii, mama Hannei \xc3\xaencepe o campanie pentru propria dreptate, dar acest lucru destram\xc4\x83 mariajul cu tat\xc4\x83l Hannei. Povestea se desf\xc4\x83\xc8\x99oar\xc4\x83 cu \xc3\xaent\xc3\xa2mpl\xc4\x83rile din via\xc8\x9ba Hannei, spuse de martorii prezen\xc8\x9bi la tribunal. Clay, care consider\xc4\x83 c\xc4\x83 a e\xc8\x99uat s\xc4\x83 o salveze pe Hannah, porne\xc8\x99te o investiga\xc8\x9bie pe cont propriu, \xc3\xaentr-o \xc3\xaencercare de a-i ajuta pe p\xc4\x83rin\xc8\x9bii Hannei s\xc4\x83 c\xc3\xa2\xc8\x99tige procesul \xc3\xaempotriva \xc8\x99colii. Pe tot parcursul sezonului doi, Clay pare c\xc4\x83 discut\xc4\x83 cu o fantasm\xc4\x83 a Hannei; ceea ce reprezint\xc4\x83 un dispozitiv narativ, dar evenimentele prezentate difer\xc4\x83 major \xc3\xaentre \xc3\xaent\xc3\xa2mpl\xc4\x83rile reale \xc8\x99i m\xc4\x83rturiile martorilor ce se prezint\xc4\x83 la proces._NEWLINE_Sezonul trei are loc la opt luni dup\xc4\x83 \xc3\xaencheierea ac\xc8\x9biunilor din sezonul doi. Clay \xc8\x99i prietenii s\xc4\x83i \xc3\xaencearc\xc4\x83 s\xc4\x83 mu\xc8\x99amalizeze tentativa de masacru a lui Tyler de la Balul de Prim\xc4\x83var\xc4\x83, dar \xc3\xael \xc8\x99i ajut\xc4\x83 s\xc4\x83 se vindece. Cu toate acestea, tensiunile acrimonioase ajung la apogeu \xc3\xaen timpul unui seri de fotbal american (meci supranumit Homecoming), sear\xc4\x83 ce se va \xc3\xaencheia cu moartea lui Bryce Walker. Studen\xc8\x9bii de la liceul Liberty sunt din nou chema\xc8\x9bi s\xc4\x83 m\xc4\x83rturiseasc\xc4\x83, iar ancheta pentru moartea lui Bryce amenin\xc8\x9b\xc4\x83 s\xc4\x83 le scoat\xc4\x83 la iveal\xc4\x83 cele mai \xc3\xaentunecate secrete.\n_START_SECTION_\nDezvoltare\n_START_PARAGRAPH_\nUniversal Studios a cump\xc4\x83rat drepturile romanului pe 8 februarie 2011, iar Selena Gomez urma s\xc4\x83 joace rolul Hannei Baker. Pe 29 octombrie 2015, a fost anun\xc8\x9bat c\xc4\x83 Netflix va realiza o adaptare a c\xc4\x83r\xc8\x9bii pentru micul ecran, iar Gomez va servi \xc3\xaen schimb ca produc\xc4\x83tor executiv. Tom McCarthy a fost angajat s\xc4\x83 regizeze primele dou\xc4\x83 episoade. Serialul este produs de Anonymous Content \xc8\x99i Paramount Television cu Gomez, McCarthy, Joy Gorman, Michael Sugar, Steve Golin, Mandy Teefey, \xc8\x99i Kristel Laiblin servind ca produc\xc4\x83tori executivi._NEWLINE_Pe 7 mai 2017, Netflix a anun\xc8\x9bat c\xc4\x83 13 Reasons Why va avea parte de un sezon doi._NEWLINE_Pe 6 iunie 2018, Netflix a re\xc3\xaennoit serialul pentru un al treilea sezon, programat s\xc4\x83 se lanseze \xc3\xaen 2019._NEWLINE_Pe 1 august 2019, a fost anun\xc8\x9bat c\xc4\x83 serialul a fost re\xc3\xaennoit pentru al patrulea sezon, care va fi \xc8\x99i ultimul.\n_START_SECTION_\nCasting\n_START_PARAGRAPH_\n\xc3\x8en iunie 2016, Dylan Minnette, Katherine Langford, Christian Navarro, Alisha Boe, Brandon Flynn, Justin Prentice, Miles Heizer, Ross Butler, Devin Druid \xc8\x99i Brian d\'Arcy James au fost distribui\xc8\x9bi \xc3\xaen roluri principale. \xc3\x8en septembrie, Amy Hargreaves, Kate Walsh \xc8\x99i Derek Luke au fost distribui\xc8\x9bi. Langford a p\xc4\x83r\xc4\x83sit distribu\xc8\x9bia dup\xc4\x83 sezonul secund. \xc3\x8en septembrie 2018, Timothy Granaderos \xc8\x99i Brenda Strong au fost promova\xc8\x9bi \xc3\xaen roluri principale pentru sezonul 3._NEWLINE_\xc3\x8en august 2017, Jake Weber, Meredith Monroe, R.J Brown, Anne Winters, Bryce Cass, Chelsea Alden, Allison Miller, Brandon Butler, Samantha Logan, Kelli O\'Hara, \xc8\x99i Ben Lawson au fost distribui\xc8\x9bi pentru sezonul doi.\n_START_SECTION_\nFilm\xc4\x83ri\n_START_PARAGRAPH_\nFilm\xc4\x83rile au avut loc \xc3\xaen ora\xc8\x99ele nord-californiene Vallejo, Benicia, San Rafael, Crockett \xc8\x99i Sebastopol \xc3\xaen vara anului 2016. Toate cele 13 episoade \xc8\x99i episodul special au fost lansate pe Netflix \xc3\xaen data de 31 martie 2017. C\xc3\xa2ini de terapie au fost prezen\xc8\x9bi pe platou pentru actori, datorit\xc4\x83 con\xc8\x9binutului intens \xc8\x99i emo\xc8\x9bional al serialului._NEWLINE_Film\xc4\x83rile la sezonul secund au \xc3\xaenceput pe 12 iunie 2017, dar au fost temporar suspendate \xc3\xaen luna octombrie ca urmare a incendiilor forestiere din California ce au avut loc \xc3\xaen zonele adiacente de filmare ale serialului. Produc\xc8\x9bia la sezonul doi s-a \xc3\xaencheiat \xc3\xaen decembrie 2017. Sezonul al doilea a avut premiera pe 18 mai 2018._NEWLINE_Film\xc4\x83rile pentru sezonul 3 au \xc3\xaenceput pe 12 august 2018, dar au fost am\xc3\xa2nate din cauza unui incendiu p\xc3\xa2n\xc4\x83 pe 17 decembrie. Film\xc4\x83rile s-au \xc3\xaencheiat pe 6 februarie 2019.\n_START_SECTION_\nVizion\xc4\x83rile audien\xc8\x9belor\n_START_PARAGRAPH_\nStudiile realizate de firma analitic\xc4\x83 Jumpshot au determinat c\xc4\x83 primul sezonul a fost al doilea cel mai vizionat sezon de pe Netflix \xc3\xaen primele 30 de zile de dup\xc4\x83 premier\xc4\x83, c\xc3\xa2\xc8\x99tig\xc3\xa2nd 48% din spectatorii pe care sezonul 2 din Daredevil i-a ob\xc8\x9binut, care, conform Jumpshot, a fost cel mai vizionat. Serialul a ar\xc4\x83tat \xc8\x99i o cre\xc8\x99tere de 18% \xc3\xaen intervalul episoadelor 1-2. Jumpshot, care "analizeaz\xc4\x83 datele click-stream de la un panou online ce comprim\xc4\x83 peste 100 milioane de spectatori", a observat comportamentul vizion\xc4\x83rilor \xc8\x99i activitatea membrilor din SUA, \xc8\x9bin\xc3\xa2nd cont de num\xc4\x83rul relativ al spectatorilor americani Netflix care au vizionat cel pu\xc8\x9bin un episod al sezonului.\n_START_SECTION_\nSezonul 1\n_START_PARAGRAPH_\nSerialul a fost primit cu reac\xc8\x9bii pozitive din partea criticilor, mare parte dintre laude adres\xc3\xa2ndu-se jocului actoricesc, regiei, pove\xc8\x99tii, mediului vizual, \xc3\xaembun\xc4\x83t\xc4\x83\xc8\x9birilor fa\xc8\x9b\xc4\x83 de materialul surs\xc4\x83 \xc8\x99i abord\xc4\x83rii mature a subiectului sumbru._NEWLINE_Pe site-ul web Rotten Tomatoes, serialul are un rating de 91%, bazat pe 32 de recenzii, cu o medie de 7,33/10. Consensul criticilor citeaz\xc4\x83, "13 Reasons Why completeaz\xc4\x83 romanul best seller din care se inspir\xc4\x83 cu o viziune captivant\xc4\x83 a suferin\xc8\x9bei adolescen\xc8\x9bilor, a c\xc4\x83rei maturitate narativ\xc4\x83 mascheaz\xc4\x83 genul young adult." Pe Metacritic, serialul are un scor de 76 din 100, bazat pe 16 recenzii, indic\xc3\xa2nd "recenzii majoritar favorabile"._NEWLINE_Jesse Schedeen de la IGN a l\xc4\x83udat 13 Reasons Why, acord\xc3\xa2ndu-i un 9.2 din 10, "Uimitor", spun\xc3\xa2nd c\xc4\x83 serialul este "un material intens \xc8\x99i emo\xc8\x9bionant" \xc8\x99i "se claseaz\xc4\x83 \xc3\xaen topul celor mai bune drame de liceu ale secolului 21". Matthew Gilbert de la The Boston Globe i-a acordat o recenzie pozitiv\xc4\x83 serialului, spun\xc3\xa2nd c\xc4\x83 "drama este afectiv\xc4\x83, constant captivant\xc4\x83 \xc8\x99i, cel mai important, intransigent\xc4\x83". Maureen Ryan de la Variety asigur\xc4\x83 c\xc4\x83 serialul "este f\xc4\x83r\xc4\x83 nicio \xc3\xaendoial\xc4\x83 sincer, dar este \xc8\x99i, \xc3\xaen multe feluri, creativ \xc8\x99i de succes" \xc8\x99i l-a numit "pur \xc8\x99i simplu neap\xc4\x83rat de v\xc4\x83zut". Leah Greenblatt de la Entertainment Weekly i-a acordat \xc3\xaentregului sezon o not\xc4\x83 de B+, numind serialul "un portret autentic \xc8\x99i clar a cum se simte a fi t\xc3\xa2n\xc4\x83r, pierdut \xc8\x99i prea fragil pentru aceast\xc4\x83 lume". Daniel Feinberg de la The Hollywood Reporter a l\xc4\x83udat \xc8\x99i el serialul, numindu-l "o adaptare matur\xc4\x83 \xc8\x99i onest\xc4\x83 a genului young adult", iar el a considerat c\xc4\x83 punctele-forte sunt jocul actoricesc, regia, relevan\xc8\x9ba \xc8\x99i abordarea matur\xc4\x83._NEWLINE_Jocurile actorice\xc8\x99ti, \xc3\xaen special cel al Katherinei Langford \xc3\xaen rolul Hannei \xc8\x99i cel al lui Dylan Minnette \xc3\xaen rolul lui Clay, au fost des men\xc8\x9bionate \xc8\x99i l\xc4\x83udate \xc3\xaen multe recenzii. Schedeen de la IGN a l\xc4\x83udat distribu\xc8\x9bia, \xc3\xaen special pe Minnette \xc8\x99i Langford, spun\xc3\xa2nd: "Langford sclipe\xc8\x99te \xc3\xaen rolul principal... [\xc8\x99i] \xc3\xaentruchipeaz\xc4\x83 optimismul, dar \xc8\x99i triste\xc8\x9bea profund\xc4\x83 [a Hannei]. Clay-ul lui Minnette, implicit, este un personaj mai stoic \xc8\x99i rezervat... \xc8\x99i face o treab\xc4\x83 bun\xc4\x83 \xc3\xaentr-un rol care este de cele mai multe ori dificil de jucat." Gilbert de la The Boston Globe a l\xc4\x83udat chimia dintre Langford \xc8\x99i Minnette, spun\xc3\xa2nd c\xc4\x83 "vizionarea acestor doi tineri actori \xc3\xaempreun\xc4\x83 este o pur\xc4\x83 pl\xc4\x83cere", \xc3\xaen timp ce Schedeen de la IGN a fost de acord \xc8\x99i el cu asta, spun\xc3\xa2nd c\xc4\x83 cei doi ating "des cele mai \xc3\xaenalte culmi \xc3\xaempreun\xc4\x83, eman\xc3\xa2nd fix acea chimie cald\xc4\x83, dar ru\xc8\x99inoas\xc4\x83 pe care ai a\xc8\x99tepta-o de la doi adolescen\xc8\x9bi care nu prea pot s\xc4\x83-\xc8\x99i m\xc4\x83rturiseasc\xc4\x83 sentimentele unul celuilalt." Feinberg de la The Hollywood Reporter i-a l\xc4\x83udat \xc8\x99i el pe actori: "Deschiderea sentimental\xc4\x83 a lui Langford te face s\xc4\x83 speri la un deznod\xc4\x83m\xc3\xa2nt care \xc8\x99tii c\xc4\x83 nu este posibil. Jocul actoricesc al lui Langford este plin de dinamism \xc8\x99i concureaz\xc4\x83 cu cel la fel de solicitant al lui Minnette, cel din urm\xc4\x83 oscil\xc3\xa2nd des \xc3\xaentre st\xc4\x83ri extreme, de la inconfortabil p\xc3\xa2n\xc4\x83 la m\xc3\xa2hnire sau disperare."_NEWLINE_Ryan de la Variety \xc3\xaei laud\xc4\x83 nu doar pe cei doi protagoni\xc8\x99ti, dar \xc8\x99i pe restul actorilor, \xc3\xaen special pe Kate Walsh, care a jucat rolul mamei Hannei, pe care Ryan \xc3\xael consider\xc4\x83 "cel mai bun al carierei". Alte men\xc8\x9biuni pozitive din partea unor critici precum Ryan, Feinberg \xc8\x99i Schedeen, au fost adresate actorilor secundari (\xc3\xaen special pentru Alisha Boe, Miles Heizer \xc8\x99i Christian Navarro, care i-au interpretat pe Jessica, Alex \xc8\x99i respectiv, Tony). Liz Shannon Miller de la Indiewire, care a vizionat cu pl\xc4\x83cere serialul, i-a acordat o not\xc4\x83 de B+, l\xc4\x83ud\xc3\xa2nd diversitatea complex\xc4\x83 a sexului \xc8\x99i rasei distribu\xc8\x9biei._NEWLINE_Un alt aspect frecvent men\xc8\x9bionat \xc3\xaen c\xc3\xa2teva recenzii a fost abordarea matur\xc4\x83 \xc8\x99i emo\xc8\x9bional\xc4\x83 a subiectului sumbru din serial, iar acest lucru a fost primit pozitiv de c\xc4\x83tre critici precum Miller de la Indiewire, care i-a acordat o recenzie favorabil\xc4\x83 sezonului, \xc3\xaen special deoarece "profunzimea pove\xc8\x99tii este plin\xc4\x83 de onestitate \xc8\x99i adev\xc4\x83r", dar \xc8\x99i pentru c\xc4\x83 serialul este dificil de vizionat \xc3\xaen anumite momente. Feinberg de la The Hollywood Reporter este de acord cu aceast\xc4\x83 afirma\xc8\x9bie, iar Schedeen de la IGN spune c\xc4\x83 serialul este "de multe ori depresiv \xc8\x99i inconfortabil de vizionat... o experien\xc8\x9b\xc4\x83 extrem de emo\xc8\x9bional\xc4\x83, \xc3\xaen special la final, atunci c\xc3\xa2nd lucrurile \xc3\xaencep s\xc4\x83 se lege."_NEWLINE_Numero\xc8\x99i critici au l\xc4\x83udat \xc8\x99i alte aspecte ale serialului. Feinberg a l\xc4\x83udat regizorii serialului, spun\xc3\xa2nd: "O varietate de regizori ce frecventeaz\xc4\x83 Sundance, inclusiv Tom McCarthy, Gregg Araki \xc8\x99i Carl Franklin men\xc8\x9bin actorii sobri \xc8\x99i nu fac ca subiectele s\xc4\x83 par\xc4\x83 exploatate", \xc3\xaen timp ce Gilbert de la The Boston Globe a l\xc4\x83udat nararea: "Tehnicile de povestire sunt puternice... [ca \xc8\x99i cum] ar fi construite \xc3\xaentr-o lume creat\xc4\x83 \xc3\xaen ora anterioar\xc4\x83, de vreme ce \xc3\xaent\xc3\xa2lnim la fiecare pas noi fa\xc8\x9bade ale vie\xc8\x9bii Hannei \xc8\x99i noi personaje. Profunizmea serialului continu\xc4\x83 s\xc4\x83 devin\xc4\x83 mai ad\xc3\xa2nc\xc4\x83, mai bogat\xc4\x83."_NEWLINE_\xc3\x8en schimb, serialul a primit critici la capitolul \xc3\xaentruchipare a anxiet\xc4\x83\xc8\x9bii tinerilor. Mike Hale de la The New York Times a spus, "serialul nu face parcursul descendent [al Hannei] s\xc4\x83 par\xc4\x83 conving\xc4\x83tor. Se simte des ca fiind artificial, precum un anun\xc8\x9b public foarte lung." El a criticat \xc8\x99i MacGuffin-ul serialului, acela \xc3\xaen care Clay ascult\xc4\x83 fiecare caset\xc4\x83 una c\xc3\xa2te una, \xc3\xaen fiecare episod, \xc3\xaen loc de toate odat\xc4\x83 cum au f\xc4\x83cut ceilal\xc8\x9bi tineri, iar Hale a considerat acest lucru incredibil: "Nu are niciun alt rol \xc3\xaen afar\xc4\x83 de acela de MacGuffin \xc8\x99i vei ajunge, la fel ca \xc8\x99i antagoni\xc8\x99tii lui Clay, s\xc4\x83 \xc8\x9bipi la el s\xc4\x83 asculte naibii odat\xc4\x83 restul de casete."_NEWLINE_Scriind pentru The Guardian, Rebecca Nicholson a l\xc4\x83udat anumite aspecte ale serialului, inclusiv jocul actoricesc al lui Minnette \xc8\x99i Walsh, dar a fost deranjat\xc4\x83 de intrig\xc4\x83, scriind, "o poveste care sugereaz\xc4\x83 iubirea unui b\xc4\x83iat dulce ar fi putut rezolva totul, dar un sentiment de zbucium era mereu prezent cu mine." Nicholson era sceptic\xc4\x83 deoarece credea c\xc4\x83 serialul va atrage spectatorii mai adul\xc8\x9bi, spre deosebire de alte seriale ce se petrec \xc3\xaen licee, precum Freaks and Geeks \xc8\x99i My So-Called Life: "\xc3\x8ei lipse\xc8\x99te jonc\xc8\x9biunea inteligent\xc4\x83 a predecesorilor s\xc4\x83i... Este prea b\xc4\x83gat \xc3\xaen livrarea acelui mesaj de <<un comportament teribil poate avea consecin\xc8\x9be teribile>> pentru a se confrunta cu orice alt fel de aluzii sau subtilit\xc4\x83\xc8\x9bi la sentimente. Se afl\xc4\x83 \xc3\xaen mare parte \xc3\xaentr-o singur\xc4\x83 not\xc4\x83 \xe2\x80\x93 iar acea not\xc4\x83 este \xc3\xaenfrico\xc8\x99\xc4\x83toare. \'Trebuie s\xc4\x83 devin\xc4\x83 mai bine,\' implor\xc4\x83 unul dintre studen\xc8\x9bi spre final, dar av\xc3\xa2nd \xc3\xaen vedere deznod\xc4\x83m\xc3\xa2ntul destul de deschis \xc8\x99i un sezon doi posibil, nu pare c\xc4\x83 acest lucru ar fi cu putin\xc8\x9b\xc4\x83."_NEWLINE_Criticul de televiziune Hank Stuever de la Washington Post a scris o recenzie negativ\xc4\x83, consider\xc3\xa2nd 13 Reasons Why "controversat" \xc8\x99i neplauzibil: "Sunt 13 episoade care comprim\xc4\x83 13 ore triste \xe2\x80\x93 o poliloghie pasiv-agresiv\xc4\x83 \xc8\x99i neveridic\xc4\x83, scris\xc4\x83 slab \xc8\x99i eforturi de actorie jenante care sunt formate \xc3\xaen mare parte din lips\xc4\x83 de comunicare \xc8\x99i care nu livreaz\xc4\x83 mai mult\xc4\x83 \xc3\xaen\xc8\x9belepciune sau intui\xc8\x9bie asupra depresiei, h\xc4\x83r\xc8\x9buirii \xc8\x99i suicidului dec\xc3\xa2t acele programe ABC Afterschool Specials, pe care lumea le consider\xc4\x83 acum prea \xc3\xaenvechite." El a considerat casetele de sinucidere ale Hannei "un exemplu prea lung al adolescentului care \xc3\xae\xc8\x99i \xc3\xaenchipuie cum vor reac\xc8\x9biona ceilal\xc8\x9bi atunci c\xc3\xa2nd ea nu va mai fi. Povestea ... m\xc4\x83 bulverseaz\xc4\x83, deoarece arat\xc4\x83 suicidul \xc3\xaentr-un mod naiv \xc8\x99i ajunge s\xc4\x83 includ\xc4\x83 o scen\xc4\x83 macabr\xc4\x83 cu o Hannah care \xc3\xae\xc8\x99i taie venele \xc3\xaen cada de baie."_NEWLINE_David Wiegand de la San Francisco Chronicle a considerat c\xc4\x83 serialul este nesatisf\xc4\x83c\xc4\x83tor, spun\xc3\xa2nd c\xc4\x83 este b\xc3\xa2ntuit de inconsisten\xc8\x9ba personajelor, \xc3\xaen special de cea a Hannei. El a apreciat "performan\xc8\x9ba sclipitoare" a lui Langford, dar a notat, "Sunt momente \xc3\xaen care pur \xc8\x99i simplu nu putem crede personajele, c\xc3\xa2nd ceea ce fac sau zic nu este \xc3\xaen ton cu ceea ce ne-a fost indus s\xc4\x83 credem p\xc3\xa2n\xc4\x83 atunci... \xc3\x8en unele momente, [Hannah] este indiferent\xc4\x83 la comportamentul altor colegi. \xc3\x8en alte momente, \xc3\xaens\xc4\x83, fiecare act minor al lor pare s\xc4\x83 o afecteze profund. F\xc4\x83r\xc4\x83 \xc3\xaendoial\xc4\x83, adolescen\xc8\x9bii trec constant print-un v\xc3\xa2rtej de emo\xc8\x9bii, dar scenariul mai sare calul din c\xc3\xa2nd \xc3\xaen c\xc3\xa2nd." El a notat c\xc4\x83, per total, serialul a fost bun: "Structura este interesant\xc4\x83 dar nu prea, personajele sunt inconsistente, \xc3\xaens\xc4\x83 sunt Cele 13 motive pentru care serialul merit\xc4\x83 vizionat."\n_START_SECTION_\nSezonul 2\n_START_PARAGRAPH_\nSezonul al doilea a fost primit cu reac\xc8\x9bii negative din partea criticilor. laudele fiind \xc3\xaendreptate c\xc4\x83tre distribu\xc8\x9bie (\xc3\xaen special pentru Minnette, Boe, Flynn, Prentice, Heizer, Butler \xc8\x99i Luke), \xc3\xaen timp ce criticile au fost pentru execu\xc8\x9bia slab\xc4\x83 a subiectelor, mul\xc8\x9bi spun\xc3\xa2nd c\xc4\x83 nu erau necesare. Rotten Tomatoes raporteaz\xc4\x83 un rating de 25% cu o medie de 5.31/10, bazat pe 25 de recenzii. Rezumatul recenziilor de pe site spune, "Prin devierea de la materialul-surs\xc4\x83, 13 Reasons Why poate s\xc4\x83-\xc8\x99i exploreze mai bine personajele me\xc8\x99te\xc8\x99ugite cu aten\xc8\x9bie; din p\xc4\x83cate, \xc3\xaen tot acest timp, pierde urma a ceea ce a f\xc4\x83cut serialul at\xc3\xa2t de captivant \xc3\xaen primul r\xc3\xa2nd." Pe Metacritic, sezonul secund are un scor de 49 din 100, bazat pe 16 recenzii, indic\xc3\xa2nd "recenzii mixte sau mediocre"._NEWLINE_Catherine Pearson de la DigitalSpy a scris o recenzie negativ\xc4\x83, numind sezonul "\xc8\x99i mai problematic" dec\xc3\xa2t primul. Ea a \xc3\xaencheiat recenzia spun\xc3\xa2nd c\xc4\x83, "Depresia inexorabil\xc4\x83 pare s\xc4\x83 acapareze sezonul, acesta fiind ridicat pentru pu\xc8\x9bin timp de ultimul episod, episod care \xc3\xaens\xc4\x83 \xc3\xael coboar\xc4\x83 din nou, dup\xc4\x83 ce livreaz\xc4\x83 o scen\xc4\x83 tulbur\xc4\x83toare de suferin\xc8\x9b\xc4\x83." Jordan Davidson de la The Mighty a scris c\xc4\x83 "s-a sim\xc8\x9bit r\xc4\x83u" dup\xc4\x83 ce a vizionat ultimul episod al sezonului._NEWLINE_Scena din ultimul episod \xc3\xaen care Tyler este atacat \xc8\x99i agresat \xc3\xaentr-o manier\xc4\x83 s\xc4\x83lbatic\xc4\x83 a atras controverse din partea fanilor \xc8\x99i criticilor, unii numind-o "inutil\xc4\x83" \xc8\x99i "traumatizant\xc4\x83". Creatorul serialului a ap\xc4\x83rat scena, spun\xc3\xa2nd c\xc4\x83 a fost inclus\xc4\x83 \xc3\xaen \xc3\xaencercarea de a "[spune] pove\xc8\x99ti adev\xc4\x83rate prin care tinerii trec, \xc3\xaen cel mai ferm mod posibil".\n_START_SECTION_\nSezonul 3\n_START_PARAGRAPH_\nSezonul 3 a fost primit cu recenzii majoritar negative, recenzen\xc8\x9bii critic\xc3\xa2nd lipsa necesit\xc4\x83\xc8\x9bii, mizanscena slab\xc4\x83 a pove\xc8\x99tii, inclusiv scena cu violul lui Tyler din episodul final al sezonului anterior, noul personaj Ani, \xc8\x99i concluzia. Cu toate acestea, unii au l\xc4\x83udat aspectele tehnice \xc8\x99i jocurile actorice\xc8\x99ti, \xc3\xaen special pe cele ale lui Prentice \xc8\x99i Druid._NEWLINE_Rotten Tomatoes raporteaz\xc4\x83 un rating de 6%, cu o not\xc4\x83 medie de 0.85/10, bazat\xc4\x83 pe 14 recenzii. Recenzia de pe site citeaz\xc4\x83: "13 Reasons Why \xc3\xaencearc\xc4\x83 s\xc4\x83 se rup\xc4\x83 de primele sale dou\xc4\x83 sezoane, dar ajunge s\xc4\x83 fie un mister de crim\xc4\x83 dezordonat \xc8\x99i melodramatic."_NEWLINE_Pe Metacritic, sezonul are un scor de 23 din 100, bazat pe 4 recenzii, indic\xc3\xa2nd "recenzii majoritar nefavorabile".\n_START_SECTION_\nImpactul social\n_START_PARAGRAPH_\nSerialul a generat controverse \xc3\xaen leg\xc4\x83tur\xc4\x83 cu \xc3\xaentruchiparea suicidului \xc8\x99i automutil\xc4\x83rii, iar cei de la Netflix au fost nevoi\xc8\x9bi s\xc4\x83 adauge un avertisment la \xc3\xaenceputul episoadelor 1, 12 \xc8\x99i 13. Psihologii \xc8\x99colari \xc8\x99i educatorii au tras un semnal de alarm\xc4\x83 privitor la serial. Conform surselor, administratorul \xc8\x99colilor din Palm Beach County, Florida le-a spus p\xc4\x83rin\xc8\x9bilor c\xc4\x83 unit\xc4\x83\xc8\x9bile sale de \xc3\xaenv\xc4\x83\xc8\x9b\xc4\x83m\xc3\xa2nt au avut o cre\xc8\x99tere la capitolul comportament de suicid \xc8\x99i automutilare din partea studen\xc8\x9bilor \xc8\x99i c\xc4\x83 unii dintre acei studen\xc8\x9bi "au asem\xc4\x83n\xc4\x83ri pronun\xc8\x9bate la conduite cu cele din serialul Netflix 13 Reasons Why." Asocia\xc8\x9bia australian\xc4\x83 de psihiatri tineri headspace a emis un avertisment la sf\xc3\xa2r\xc8\x99itul lunii aprilie 2017 \xc3\xaen leg\xc4\x83tur\xc4\x83 cu con\xc8\x9binutul grafic prezent \xc3\xaen serial datorit\xc4\x83 num\xc4\x83rului crescut de apeluri primite ce a avut loc dup\xc4\x83 lansarea serialului \xc3\xaen \xc8\x9bar\xc4\x83.  \xc3\x8en semn de r\xc4\x83spuns fa\xc8\x9b\xc4\x83 de natura grafic\xc4\x83 a serialului \xc8\x99i rata crescut\xc4\x83 de suicid din Noua Zeeland\xc4\x83 (cea mai crescut\xc4\x83 dintre cele 34 de \xc8\x9b\xc4\x83ri membre OCDE \xc3\xaentre 2009 \xc8\x99i 2012), Oficiul de Clasificare a Filmului \xc8\x99i Literaturii din \xc8\x9bar\xc4\x83 a creat un nou rating, "RP18", permi\xc8\x9b\xc3\xa2ndu-le doar persoanelor de peste 18 ani s\xc4\x83 urm\xc4\x83reasc\xc4\x83 serialul singure, iar cele ce \xc3\xaenc\xc4\x83 nu au \xc3\xaemplinit aceast\xc4\x83 v\xc3\xa2rst\xc4\x83 \xc3\xael pot viziona doar sub supravegherea unui p\xc4\x83rinte sau tutore._NEWLINE_\xc3\x8en aprilie 2017, Asocia\xc8\x9bia Na\xc8\x9bional\xc4\x83 din Statele Unite a Psihologilor \xc8\x98colari (ANPS) a emis un avertisment \xc3\xaen leg\xc4\x83tur\xc4\x83 cu serialul: "Studiile arat\xc4\x83 c\xc4\x83 expunerea la suicidul unei alte persoane, la un caz grafic sau senzitiv de deces este unul dintre riscurile pe care tinerii cu probleme mintale \xc3\xael citeaz\xc4\x83 ca motiv pentru care contempleaz\xc4\x83 sau recurg la suicid". Privitor la serial, ANPS a emis \xc8\x99i o scrisoare c\xc4\x83tre psihiatrii din toat\xc4\x83 \xc8\x9bar\xc4\x83, aceasta fiind prima ac\xc8\x9biune de genul \xc3\xaentreprins\xc4\x83 vreodat\xc4\x83 de ANPS. \xc3\x8en urm\xc4\x83toarea lun\xc4\x83, Societatea de Psihologie Pedriatic\xc4\x83 \xc8\x99i Adolescentin\xc4\x83 (SPPA) din Statele Unite a lansat un raport despre c\xc3\xa2t de puternic \xc3\xaei poate influen\xc8\x9ba serialul pe tinerii vulnerabili s\xc4\x83 comit\xc4\x83 auto-mutilare \xc8\x99i \xc3\xaen care se considera zugr\xc4\x83virea psihiatrilor ca ineficient\xc4\x83 pentru tinerii care au avut experien\xc8\x9be traumatice \xc8\x99i care au luat \xc3\xaen considerare suicidul. \xc3\x8en raport, cei de la Netflix erau implora\xc8\x9bi s\xc4\x83 adauge la fiecare episod un avertisment cu informa\xc8\x9bii de contact \xc8\x99i o reamintire cum c\xc4\x83 depresia \xc8\x99i suicidul pot fi tratate eficient cu ajutorul unui psihiatru sau a unui psiholog clinic pediatru folose\xc8\x99te practica bazat\xc4\x83 pe dovezi._NEWLINE_Similar, anumi\xc8\x9bi psihologi clinici, inclusiv Daniel J. Reidenberg \xc8\x99i Erika Martinez, precum \xc8\x99i MollyKate Cline de la Teen Vogue, \xc8\x99i-au exprimat \xc8\x99i ei \xc3\xaengrijorarea \xc3\xaen leg\xc4\x83tur\xc4\x83 cu riscul tentativelor copycat. Cu toate acestea, Eric Beeson, consilier la Institutul Familiei din cadrul Universit\xc4\x83\xc8\x9bii Northwestern a notat c\xc4\x83 "este improbabil ca un singur serial s\xc4\x83 declan\xc8\x99eze dorin\xc8\x9ba de sinucidere a cuiva". Anumi\xc8\x9bi psihiatri au criticat \xc8\x99i descrierea actului de sinucidere \xc3\xaen sine, mare parte din el contravenind recomand\xc4\x83rilor r\xc4\x83sp\xc3\xa2ndite larg \xc3\xaen leg\xc4\x83tur\xc4\x83 cu denun\xc8\x9barea sinuciderilor reale sau descrierea lor \xc3\xaen materiale fictive, pentru a nu fi \xc3\xaencurajate sinuciderile copycat. Ultimul episod al sezonului, \xc3\xaen care este ar\xc4\x83tat cu detalii grafice sinuciderea Hannei, a fost cel mai criticat la acest capitol. Nic Sheff, scenarist al serialului, l-a ap\xc4\x83rat pentru a nega mitul cum c\xc4\x83 dorin\xc8\x9ba de sinucidere "dispare de la sine" \xc8\x99i \xc8\x99i-a amintit c\xc4\x83 \xc8\x99i el a fost la un pas de sinucidere, renun\xc8\x9b\xc3\xa2nd doar dup\xc4\x83 ce i-a venit \xc3\xaen minte relatarea unui supravie\xc8\x9buitor despre c\xc3\xa2t de dureros \xc8\x99i \xc3\xaengrozitor a fost._NEWLINE_\xc3\x8en avertismentul emis de ANPS au fost criticate \xc8\x99i sugestiile serialului cum c\xc4\x83 doar h\xc4\x83r\xc8\x9buirile au condus-o pe Hannah la sinucidere, not\xc3\xa2nd c\xc4\x83, \xc3\xaen timp ce acestea pot fi \xc8\x99i ele un factor, idea\xc8\x9bia de suicid apare, de cele mai multe ori, ca \xc8\x99i rezultat al unei boli mintale tratabile de care persoana h\xc4\x83r\xc8\x9buit\xc4\x83 sufer\xc4\x83, dar la care nu a fost depus efortul de \xc3\xaendep\xc4\x83rtare adecvat. Alex Moen, o consilier\xc4\x83 de \xc3\xaendrumare la o \xc8\x99coal\xc4\x83 din Minneapolis, a conchis c\xc4\x83 \xc3\xaentreaga moral\xc4\x83 a serialului este "\xc3\xaen esen\xc8\x9b\xc4\x83 o fantezie pe care o poate avea cineva care ia \xc3\xaen considerare suicidul\xe2\x80\x94aceea c\xc4\x83 odat\xc4\x83 ce te sinucizi, po\xc8\x9bi \xc3\xaen continuare s\xc4\x83 comunici cu cei dragi, iar oamenii vor realiza brusc prin ce treceai \xc8\x99i profunzimea durerii tale ... C\xc4\x83 b\xc4\x83iatul dr\xc4\x83gu\xc8\x9b \xc8\x99i sensibil se va \xc3\xaendr\xc4\x83gosti de tine \xc8\x99i \xc3\xae\xc8\x9bi va c\xc4\x83uta dreptatea, \xc8\x99i tu vei orchestra totul, iar prin toate aceste lucruri o s\xc4\x83 po\xc8\x9bi s\xc4\x83 tr\xc4\x83ie\xc8\x99ti \xc3\xaen continuare." Al\xc8\x9bi consilieri de \xc3\xaendrumare au spus c\xc4\x83 \xc3\xaencercarea Hannei de a discuta cu dl. Porter este periculos de derutant\xc4\x83, de vreme ce el nu doar c\xc4\x83 nu realizeaz\xc4\x83 semne evidente ale idea\xc8\x9biei de suicid, dar \xc8\x99i pentru faptul c\xc4\x83 zice c\xc4\x83 nu poate denun\xc8\x9ba violul la poli\xc8\x9bie f\xc4\x83r\xc4\x83 a-l identifica pe violator. Consilierii de \xc3\xaendrumare sunt de obicei reprezenta\xc8\x9bi ca oameni ineficien\xc8\x9bi sau aerieni \xc3\xaen cultura popular\xc4\x83, spune Moen, dar comportamentul din serial al lui Porter sare calul \xc8\x99i duce spre a fi lipsit de etic\xc4\x83 \xc8\x99i posibil ilegal. "E ridicol! Consilierii de \xc3\xaendrumare nu sunt poli\xc8\x9bia. Nu trebuie s\xc4\x83 demar\xc4\x83m o investiga\xc8\x9bie. Noi aducem orice fel de informa\xc8\x9bie pe care o avem la poli\xc8\x9bie", le-a spus ea celor de la Slate._NEWLINE_\xc3\x8en mai 2017, Asocia\xc8\x9bia Canadian\xc4\x83 a Psihiatrilor (ACP) \xc8\x99i Centrul de Prevenire a Suicidului (CPS) au emis un avertisment asem\xc4\x83n\xc4\x83tor cu cel ANPS. Cei de la ACP sunt \xc3\xaengrijora\xc8\x9bi de faptul c\xc4\x83 serialul ar putea da sinuciderilor un farmec aparte \xc8\x99i c\xc4\x83 anumite con\xc8\x9binuturi \xc3\xaei pot \xc3\xaendurera pe spectatori, mai ales pe cei tineri. Pe l\xc3\xa2ng\xc4\x83 acest lucru, zugr\xc4\x83virea suicidului Hannei nu se conformeaz\xc4\x83 regulilor impuse de Asocia\xc8\x9bia Canadian\xc4\x83 de Prevenire a Suicidului (ACPS) \xc8\x99i Asocia\xc8\x9bia American\xc4\x83 de Suicidologie. \xc3\x8en timp ce ACP \xc8\x99i ACPS au l\xc4\x83udat serialul pentru c\xc4\x83 a tras un semnal de alarm\xc4\x83 \xc3\xaen leg\xc4\x83tur\xc4\x83 cu "...aceast\xc4\x83 problem\xc4\x83 de s\xc4\x83n\xc4\x83tate ce poate fi prevenit\xc4\x83", ei au ad\xc4\x83ugat c\xc4\x83: "semnalul de alarm\xc4\x83 trebuie tras \xc3\xaentr-o manier\xc4\x83 prudent\xc4\x83 \xc8\x99i responsabil\xc4\x83. Un num\xc4\x83r mare de cercet\xc4\x83tori canadieni \xc8\x99i interna\xc8\x9bionali au g\xc4\x83sit leg\xc4\x83turi clare \xc3\xaentre cre\xc8\x99terea ratei de sinucideri \xc8\x99i \xc3\xaentruchiparea suicidului \xc3\xaen media." Modurile prin care zugr\xc4\x83virea suicidului pot cauza suferin\xc8\x9b\xc4\x83, conform ACP \xc8\x99i ACPS, includ urm\xc4\x83toarele: "Ei pot simplifica sinuciderea, de exemplu prin sugestia c\xc4\x83 doar h\xc4\x83r\xc8\x9buirea este cauza; ei fac ca suicidul s\xc4\x83 par\xc4\x83 romantic, de exemplu prin a\xc8\x99ezarea sa \xc3\xaen contextul unui scenariu de Hollywood; ei pot zugr\xc4\x83vi sinuciderea ca o op\xc8\x9biune logic\xc4\x83 \xc8\x99i viabil\xc4\x83; ei pot expune reprezent\xc4\x83ri grafice ale suicidului care pot fi nocive pentru spectatori, mai ales pentru cei tineri; \xc8\x99i/sau pot r\xc4\x83sp\xc3\xa2ndi no\xc8\x9biunea fals\xc4\x83 cum c\xc4\x83 sinuciderile sunt un mod prin care \xc3\xaei po\xc8\x9bi \xc3\xaenv\xc4\x83\xc8\x9ba pe ceilal\xc8\x9bi o lec\xc8\x9bie."_NEWLINE_Un studiu a observat c\xc4\x83 lansarea 13 Reasons Why a corespuns cu \xc3\xaentre 900.000 \xc8\x99i 1.500.000 mai multe c\xc4\x83ut\xc4\x83ri legate de suicid \xc3\xaen Statele Unite, inclusiv o cre\xc8\x99tere cu 26% pentru "cum s\xc4\x83 comit suicid," o cre\xc8\x99tere cu 18% pentru "sinucidere," \xc8\x99i o cre\xc8\x99tere cu 9% pentru "cum s\xc4\x83 te omori singur." Cu toate acestea, o recenzie a considerat c\xc4\x83 este neclar dac\xc4\x83 informa\xc8\x9biile despre sinucidere de pe internet sunt legate de riscul de suicid.\n_START_SECTION_\nBeyond the Reasons\n_START_PARAGRAPH_\nOdat\xc4\x83 cu lansarea primului sezon, Netflix a lansat \xc8\x99i 13 Reasons Why: Beyond the Reasons, un film documentar de tip aftershow. Materialul de 29 de minute \xc3\xaei con\xc8\x9bine pe membrii distribu\xc8\x9biei \xc8\x99i echipei serialului, precum \xc8\x99i psihiatri care discut\xc4\x83 despre experien\xc8\x9ba proprie pe platourile serialului \xc8\x99i abordarea diferitelor probleme, precum h\xc4\x83r\xc8\x9buirea, depresia \xc8\x99i agresiunile sexuale. Un al doilea episod special Beyond the Reasons a fost lansat odat\xc4\x83 cu al doilea sezon al serialului.'